李绅
到宣武三十韵
七月趋梁苑，三年谢尹京。旧风除物蠹，新律奉师贞。
龙节双油重，蛇矛百练明。跃鱼连后旆，腾虎耀前旌。
路转金神并，川开铁马横。拥旄差白羽，分辔引红缨。
在浚风烟接，维嵩巩洛清。贯鱼奔骑疾，连雁卷行轻。
烟垒风调角，秋原雨洗兵。宿云看布甲，疏柳见分营。
鼓彻通宵警，和门候晓晴。虎符三校列，鱼胄万夫迎。
弄马猿猱健，奔车角牴呈。驾肩傍隘道，张幕内连楹。
森戟承三令，攒戈退一声。及郊知雨过，观俗辨风行。
望宋怜思女，游梁念客卿。义夫留感激，公子播英名。
泽广豚鱼洽，恩宣岂弟生。善师忘任智，中略在推诚。
式宴歌钟合，陈筵绮绣并。戏鼙千卒跃，均酒百壶倾。
乐与师徒共，欢从井邑盈。教通因渐染，人悦尚和平。
授钺惭分阃，登坛荷列城。虚裘朝独坐，雄剑夜孤鸣。
白发侵霜变，丹心捧日惊。卫青终保志，潘岳未忘情。
期月终迷化，三年讵有成。惟看波海动，天外斩长鲸。